Uitspraak in perlemoen-saak lank uitgestel | Maroela Media
Vermeende perlemoenbaas Julian Brown in die hooggeregshof in Port Elizabeth met medebeskuldigdes Eugene "Boesman" Victor en Brandon Turner (Foto: Raahil Sain/ANA)
Die hooggeregshof in Port Elizabeth het Donderdag die saak van die vermeende meesterbrein van 'n multimiljoen rand se perlemoenbedryf tot volgende jaar uitgestel.
Regter Mandela Makaula was nie Donderdag gereed om uitspraak te lewer in die saak teen Julian Brown (32), wat tereg staan op 'n reeks aanklagte, insluitend swendelary tussen Januarie 2015 en April 2016, nie. Brown word daarvan beskuldig dat hy die onderneming saam met Eugene "Boesman" Victor en Brandon Turner bedryf het.
Brown se regspan sal na verwagting Vrydag 'n aansoek bring dat sy borgtog van R800 000 verminder moet word. Victor sal na verwagting ook 'n nuwe aansoek om borgtog indien.
Volgens die klagstaat staan Brown ook tereg op 'n bykomende aanklag van geldwassery wat verband hou met die aankope van 'n luukse motor. Die staatsaanklaer voer aan Brown het in September 2015 Dada's Motorland, 'n tweedehandsemotorhandelaar naby Fourways in Gauteng, besoek en belangstelling getoon in 'n wit Ferrari California ter waarde van ongeveer R1,9 miljoen.
Brown het glo Martin Kriel genader, hom gevra om die Ferrari te koop en te finansier en dit in sy naam te registreer vir 'n betaling van R500 000 kontant. Brown het ingestem om die maandelikse betalings in kontant aan Kriel te oorhandig.
Hy het 'n bedrag van R502 000 in kontant aan Kriel oorhandig vir die transaksie.
Kriel het in Oktober 2015 die Ferrari California aangekoop en gefinansier en die motor is in sy naam geregistreer. Die motor is by Kriel se huis afgelewer en Brown het dit later opgelaai. Die staat glo die R502 000 was die opbrengs van onwettige perlemoenbedrywighede.
Ander mans wat as vennote op die klagstaat aangedui word en Brown glo gehelp het om sy multimiljoen rand se onderneming op die been te bring, het intussen as artikel 204-getuies in die hof verskyn.
Die staat het in 'n omvattende klagstaat die aard van die onderneming uiteengesit, waaronder die verpakking, uitdroog, sout, vries en prosessering van perlemoen vir verkope buite Suid-Afrika. Die bedrywighede het na bewering in Nelson Mandelabaai (Forest Hill, Algoa Park, Westering, Sherwood, Kamma Ridge en North End) plaasgevind en verskeie rolspelers word betrek.
Die staat voer aan Turner het in Mei 2015 'n onwettige perlemoenprosesseringsaanleg by sy huis in Westering bedryf waar 7 570 stukke perlemoen, wat meer as 'n ton geweeg het, later gevind is.
Brown het vroeër beweer hy het sy geld gemaak uit skrootmetaal en die verkope van tweedehandsemotors voor hy sy konstruksiemaatskappy, J&B Construction, geregistreer het.
Die saak is tot 5 Februarie uitgestel vir uitspraak.
Lees alle vorige berigte oor die PE-perlemoensindikaat-saak op Maroela Media.
Nog n saak wat sal verdwyn ten gunste van stroper of liewer beskuldigde wat steeds sy 'reine onskuld'pleit…..
Enige iemand wat met sulke tipe bedrywighede hulle geld maak behoort lewenslank toegesluit te word. Dis hulle wat veroorsaak dat die gewone man op straat nie eers 1 perlemoen mag uithaal nie